Nadzorno-tehničko gađanje protubrodskom raketom RBS-15B danas je uspješno izvršeno u akvatoriju Dugog otoka.

Kako je priopćio MORH, raketa je ispaljena s obale, s raketne bitnice RB-1, te je uspješno pogodila metu i uništila je. Iako je bilo planirano još jedno ispaljivanje s raketne topovnjače ''Kralj Dmitar Zvonimir“, s obzirom na to da je već prvim pogotkom meta bila potpuno uništena, nije bilo potrebe za drugim lansiranjem.

Riječ je o jednoj od najvažnijih aktivnosti HRM-a planiranih za ovu godinu, događaju kojem su svjedočili predsjednik Vlade RH Zoran Milanović, savjetnik predsjednice RH za obranu i nacionalnu sigurnost Josip Buljević, ministar obrane Ante Kotromanović, direktor GS OSRH komodor Robert Hranj, zapovjednik HRM-a komodor Predrag Stipanović te članovi stručnog povjerenstva te predstavnici domaćih tvrtki koji su radili na pripremi i provjeri komponenti sustava.

– Stajalište je MORH-a da želimo zadržati sposobnost protubrodskog raketnog sustava RBS-15, kao sredstva odvraćanja od ugroza na moru. Naš je plan u sljedećih nekoliko godina obnoviti kompletno ovaj sustav i tako dati Hrvatskoj ratnoj mornarici kontinuitet i sposobnosti tradicionalne mornarice. Ovo je prijelazno razdoblje jer prema Dugoročnom planu razvoja OS RH, 2020. godine planirana je nabava novog protubrodskog raketnog sustava. Ponosan sam na Oružane snage RH i reći ću ono što uvijek ponavljam – hrvatska vojska rođena je spremna i sposobna je izvršiti sve zadaće koje se pred nju postave – rekao je ministar Kotromanović koji je sudionicima ove zahtjevne aktivnosti uputio čestitke. Čestitkama se pridružio i premijer Zoran Milanović.

Foto: MORH/Josip Kopi

– Čestitam svim pripadnicima HRM-a koji su danas sudjelovali u testiranju svoje najmoćnije rakete i dokazali da su sposobni braniti naše more. Jadransko more je sigurno uz našu mornaricu koja se može suprotstaviti i najozbiljnijim prijetnjama – rekao je premijer, navodi se u priopćenju poslanom iz Ureda Vlade.

Lansiranje rakete RBS-15B provedeno je radi ispitivanja pouzdanosti i funkcionalne ispravnosti te procjene isplativosti temeljnog remonta raketa s ciljem produljenja njihova uporabnog vijeka.

Foto: MORH/Josip Kopi

>>Samo bez panike: Hrvatski MIG-ovi mogli bi probiti zvučni zid

>>Da bi vojni proračun bio 2% BDP-a, treba ga uvećati za 2 mlrd.